Anvar Joʻraboyev. Anvar Joʻraboyev ( , , 1948-yil 22-may — 2010-yil 16-sentyabr) — oʻzbek jurnalisti, tarixchisi va siyosatchisi. Mustaqil Oʻzbekistonning yangi Konstitutsiyasini yaratishda ishtirok etgan. Oʻzbekiston „Adolat“ siyosiy partiyasi tashkilotchilaridan biri va rahbari boʻlib ishlagan, koʻplab gazetalarda bosh muharrir boʻlgan. Shaxsiy hayoti. Anvar Joʻraboyev 1948-yil 22-mayda Oʻzbekiston SSR Samarqand viloyati Bulungʻur tumanida tugʻilgan. Bolaligidan jurnalistikaga qiziqqan. 1971-yilda Moskva davlat pedagogika universitetining filologiya fakultetini tamomlagan. 1973-yilda universitetdagi kursdoshi Umida Tursunova bilan oila qurgan va uch nafar farzandli boʻlishgan. Jurnalistikadagi karyerasi. Joʻraboyev 1971-yilda Samarqand viloyati „Zarafshon“ gazetasida muharrir, keyin muxbir, 1974-yilgacha axborot boʻlimi mudiri boʻlgan. 1974 va 1975-yillarda Leningrad viloyati (hozirgi Sankt-Peterburg) „Na straje rodiny“ gazetasining muxbiri boʻlgan. 1981-yildan 1990-yilgacha Toshkentdagi „Sovet Oʻzbekiston sanʼati“ (hozirgi „Guliston“) milliy jurnalida masʼul kotib boʻlib faoliyat yuritgan. 1991-yilda Sovet Ittifoqi parchalanganidan keyin Joʻraboyev Toshkentda yangi tashkil etilgan „Xalq soʻzi“ milliy gazetasida bosh muharrir yordamchisi boʻlib ishlagan. Joʻraboyev 1992-yildan 1997-yilgacha „Xalq soʻzi“ va „Narodnoye slovo“ gazetalari bosh muharriri boʻlgan. 1998-yildan 2008-yilgacha Toshkentda yangi tashkil etilgan „Markaziy Osiyo madaniyati“ xalqaro gazetasining bosh muharriri boʻlgan. Gazeta Markaziy Osiyoning beshta respublikasida qozoq, tojik, qirgʻiz, oʻzbek, turkman va rus tillarida nashr etilgan. Siyosatdagi karyerasi. Joʻraboyev 1991 va 1992-yillarda Oʻzbekiston Respublikasi Oliy Kengashi (Parlament) apparatida maslahatchi boʻlgan. Anvar Joʻraboyev 1992-yilda Oʻzbekiston Respublikasining yangi Konstitutsiyasini ishlab chiqish boʻyicha komissiya aʼzosi edi. U Oʻzbekiston „Adolat“ sotsial-demokratik partiyasi (Adolat — Oʻzbekiston sotsial demokratik partiyasi) asoschilaridan biri boʻlib, 1995-yil fevralidan 1996-yil noyabrigacha uning birinchi rahbari boʻlib ishlagan. Shuningdek, Joʻraboyev 1995-yilda Samarqand viloyati Bulungʻur tumanidan Oliy Majlisga deputat etib saylangan va 2000-yilgacha bu lavozimda ishlagan. 2000-yilda Joʻraboev siyosatdan butunlay voz kechgan va oʻz eʼtiborini yangi tashkil etilgan „Markaziy Osiyo madaniyati“ gazetasiga qaratgan.